भोपाल से पत्रकार और धर्मनिरपेक्षता के लिए काम करने वाले सामाजिक कार्यकर्ता एल. एस. हरदेनिया ने परेशान होकर मुझे फोन किया और जिन घटनाओं की खबरें नहीं छपीं, उनका विवरण दिया। उनके अनुसार, 3 दिसंबर, 2014 को तीन हजार से ज्यादा लोगों ने जमा होकर शिक्षा व्यवस्था में बुनियादी बदलाव लाने की मांग की। ये लोग मणिपुर, तमिलनाडु, जम्मू कश्मीर और केरल समेत देश के लगभग हर हिस्से से यात्राओं के रूप में भोपाल पहुंचे थे। ये लोग भोपाल में अपनी राष्ट्रीय यात्रा का समापन करना चाहते थे ताकि वे भोपाल गैस के पीडि़तों के साथ अपनी एकता जाहिर कर सकें। इस मौके पर सांस्कृतिक कार्यक्रम भी हुए। सेमिनार भी हुआ। देश में शिक्षा का ढांचा ऐसा बन गया है कि गरीब परिवारों के बच्चों का पढऩा असंभव सा हो गया है। इस लिहाज से यह यात्रा देश में एक महत्वपूर्ण घटना थी। पूरे देश को जोड़कर शिक्षा के ढांचे में बदलाव की बात ये लोग उठा रहे थे। लेकिन समाचार-पत्रों से यह खबर गायब थी।